Document ID: 32010R0765

UREDBA KOMISIJE (EU) št. 765/2010
z dne 25. avgusta 2010
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za klorotalonil, klotianidin, difenokonazol, fenheksamid, flubendiamid, nikotin, spirotetramat, tiakloprid in tiametoksam v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za klorotalonil, fenheksamid in tiakloprid so bile določene v Prilogi II in delu B Priloge III k Uredbi (ES) št. 396/2005. MRL za klotianidin, difenokonazol, flubendiamid, spirotetramat in tiametoksam so bile določene v delu A Priloge III k Uredbi (ES) št. 396/2005. Doslej za nikotin niso bile določene nobene posebne MRL in navedena snov ni bila dodana v Prilogo IV k Uredbi (ES) št. 396/2005.
(2)
V okviru postopka v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva, ki vsebuje aktivno snov difenokonazol, za uporabo na podzemni kolerabi in repi v skladu s členom 6(1) Uredbe (ES) št. 396/2005 vložena vloga za spremembo obstoječih MRL.
(3)
Za klorotalonil je bil vložena vloga za uporabo na ječmenu. Zaradi navedene vloge je treba določiti MRL za meso, maščobo, jetra, ledvice in mleko govedi, ovc in koz, ker se žita uporabljajo za krmo, krma za te živali pa lahko vsebuje ostanke. Za fenheksamid je bil vložena vloga za uporabo na solati. Za flubendiamid je bila vložena vloga za uporabo na jajčevcih, bučnicah in fižolu s stroki. Za spirotetramat je bil vložena vloga za uporabo na čebuli. Za tiakloprid je bila vložena vloga za uporabo na jagodah, medtem ko v Kodeksu za navedeno kombinacijo že obstaja MRL. Za tiametoksam je bila vložena vloga za uporabo na korenju. Ker so zaradi uporabe tiametoksama prisotni ostanki klotianidina, je treba spremeniti tudi MRL za klotianidin na korenju.
(4)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji predložile poročila o ocenah.
(5)
Glede nikotina na divjih gobah je Komisija prejela informacije držav članic in nosilcev živilske dejavnosti, ki so pokazale, da prisotnost nikotina na divjih gobah povzroča višje ostanke od določene MRL 0,01 mg/kg iz navedene uredbe.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (3). Komisija je Agencijo zaprosila za mnenje glede tveganj za javno zdravje zaradi ostankov nikotina v gobah. Zaradi nujnosti primera je Agencija namesto utemeljenega mnenja pripravila „izjavo“ (4), v kateri je opozorila na številne preostale nejasnosti. Ta mnenja in navedeno izjavo je poslala Komisiji in državam članicam ter jih javno objavila.
(7)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.
(8)
Glede nikotina na divjih gobah je Agencija poudarila, da so na izjavo vplivale številne nejasnosti in omejitve. Poleg navedene izjave so bili leta 2009 zbrani podatki o nadzoru za preučitev prisotnosti te snovi v divjih gobah. Navedeni podatki, ki so jih posredovale države članice, nosilci živilske dejavnosti in kitajska vlada, so pokazali, da je raven prisotnosti nikotina v divjih gobah odvisna od vira in vrste ter v skoraj vseh vzorcih presega določeno MRL 0,01 mg/kg. Te ugotovitve so dokaz o neizogibni prisotnosti nikotina v divjih gobah, zlasti jurčkih (Boletus edulis). Zato je na podlagi razpoložljivih podatkov o nadzoru in mnenja Agencije primerno določiti začasne MRL za nikotin v divjih gobah. Navedene začasne MRL je treba pregledati v dveh letih, da se ocenijo novi podatki in informacije, ki bodo na voljo, vključno s kakršnimi koli znanstvenimi dokazi o naravni prisotnosti ali naravnem nastajanju nikotina v divjih gobah.
(9)
Iz utemeljenih mnenj in izjave Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2)(a) Uredbe (ES) št. 396/2005.
(10)
Uredbo (ES) št. 396/2005 je treba zato ustrezno spremeniti.
(11)
Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati na dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. avgusta 2010

Labels: 3
20
1
6